**РЕГЛАМЕНТ**

**ЗА ОРГАНИЗИРАНЕ И ПРОВЕЖДАНЕ НА ЛЮБИТЕЛСКИ ТУРНИР ПО ФУТБОЛ ЗА КУПАТА НА ОБЩИНА ДРЯНОВО**

**1.ЦЕЛИ НА ТУРНИРА**

Основните цели на турнира са популяризирането на футболната игра, утвърждаване на традицията за провеждане на Общински турнир по футбол на малки вратички.

**2. ВРЕМЕ И МЯСТО НА ПРОВЕЖДАНЕ**

Турнирът ще се проведе на **20 и 21 януари 2024г.**

Срещите ще се проведат в Спортна зала - Дряново.

**3. ОРГАНИЗАТОР**

Организатори на турнира са Община Дряново и ФК „Локомотив 1927“ Дряново.

**4. УСЛОВИЯ ЗА УЧАСТИЕ**

Отборите подават на ел.поща fclokomotivdryanovo@abv.bg със заявление по образец ***Заявление за участие в Любителски футболен турнир – Дряново*** от сайта [www.dryanovo.bg](http://www.dryanovo.bg) или www.fclokomotivdryanovo.com  ***,*** подадено в срок **до 17:00 ч. на 16.01.2024 г. *За повече информация 0878 357 607 Пламен Обрешков.*** Промени в съставите се допускат само по изключение, с разрешение от организаторите и се обявяват на техническата конференция преди турнира.

Всеки участник има право да играе само в един отбор.

Всеки отбор трябва да има собствено наименование.

Нямат право на участие състезатели, картотекирани през сезон 2023/2024 г. в Първа и Втора лига, допуска се до двама състезатели в отбор, картотекирани в Трета лига. Всички регистрирани състезатели ще бъдат проверени съвместно с БФС дали отговарят на това условие.

В случай на констатиране на нередовен състезател преди началото на турнира, отборът ще бъде предупреден да извърши необходимите корекции в състава.

В случай на констатиране на нередовен състезател след началото на турнира и взимане на участие в състезанието на въпросното лице, отборът се дисквалифицира.

Всеки отбор заплаща **такса участие в размер на 150 лв.** при дежурния в Спортната зала до 16 януари или по банков път, по следната сметка:

# BG86CECB97908468119102 Код 444100Основание за плащане – Наем Спортна зала.

**5. ДОКУМЕНТИ ЗА УЧАСТИЕ**

Всеки сформиран отбор трябва да подаде своето заявление.

В заявлението задължително трябва да присъства информация за трите имена на участниците в отбора и дата на раждане;

Представяне на лична карта на всички състезатели от отбора пред съответния

отговорник преди началото на турнира, за удостоверяване на самоличността на участниците;

Декларация по образец, подписана от всеки състезател, за освобождаване от отговорност на организаторите при евентуални възникнали здравословни проблеми по време на участието в турнира.

След като един отбор подаде необходимите документи и бъде регистриран за участие, може да прави промени в състава си с позволението на организаторите с участници , които не са взели участие до този момент в турнира.

**6. ТЕХНИЧЕСКА КОНФЕРЕНЦИЯ**

Техническата конференция ще се проведе на 17.01.2023г. от 18:30 в Спортна зала - Дряново. На конференцията е задължително присъствието на всички отговорници на отбори. На нея се разяснява регламентът и се тегли жребий;

**7. ЛИЧНИ ДАННИ**

Със записването си за участие в турнира, участниците се съгласяват организаторите да използват техните имена, снимки или образи свободно и неограничено възпроизвеждани, показвани по всякакъв начин и навсякъде в аудио, печатни и видео материали.

Други лични данни на участниците ще се събират и обработват само доколкото това е необходимо за контрол на спазването на правилата на Турнира и ще бъдат обработвани при спазване на изискванията на Закона за защита на личните данни.

**8. РЕГЛАМЕНТ ЗА ПРОВЕЖДАНЕ НАТУРНИРА**

Турнира има за цел да събере до 12 отбора. Отборите ще бъдат разпределени в групи по 3 или 4 отбора, като техният брой ще се определи според броя на записалите се за участие.

В групите се играе всеки срещу всеки. За победа отборите получават по 3 точки, за равенство 1, а за загуба 0. Класирането се извършва на базата на спечелените точки.

При наличие на два или повече отбора с равен брой точки класирането се извършва според победителя в прекия двубой, голова разлика, повече отбелязани голове, жребий

Класират се само първия и втория отбор от всяка група за полуфиналната фаза на турнира.

Победителите от полуфиналите играят във финална среща за първо и второ място.

Отборите отпаднали от полуфиналните срещи се изправят един срещу друг за определяне на 3 и 4 място.

**8. ПРАВИЛА**

Времетраенето на един мач е 2 полувремена по 20 минути с 3 минути почивка между тях;

При равенство в елиминационната фаза продължения не се играят, а победителят се излъчва чрез изпълнение на дузпи /по пет, а при ново равенство - по една, до определяне на победител/;

Един отбор се състои от 5 + 1 играещи състезатели /пет полеви играчи и един вратар/ и до 5 резерви;

По време на срещата са позволени неограничен брой смени, които се извършват без играта да бъде спирана. Новият играч влиза на терена през централната зона на терена, след напускане на сменения;

Минималният брой състезатели от отбор за започване на мача е 6;

При изпълнение на свободен удар стената е на разстояние от 5 м.;

Наказателен удар /дузпа/ се изпълнява от 6 м.;

Странично хвърляне /тъч/ се изпълнява с крак;

Вратарите нямат право да играят с ръце, когато топката е върната от техен съотборник с крак или след странично хвърляне;

Удар от вратата /аут/ се изпълнява с ръце от вратаря. От удар от вратата /аут/ не може да се отбележи директно гол.

При жълт картон санкционираният състезател напуска терена за 2 минути, а отборът му играе в намален състав, след изтичането им състезателят може да се завърне в игра;

При директен червен картон или втори жълт картон /респективно червен/ отборът му играе в намален състав 5 минути, а състезателят няма право на участие до края на срещата, след изтичане на 5-минутното наказание мястото му се заема от друг играч от отбора;

В случаите на 2-минутно или 5-минутно наказание срещата не се прекратява, ако даден отбор остане временно с по-малко от 5 състезатели на терена.

След получени наказателни картони състезателите имат право на участие в следващата среща на отбора си.

При грубо неспортсменско поведение /удар, блъскане/ срещу съдия или състезател от противников отбор, по преценка на съдията, двубоят се прекратява и отборът се дисквалифицира; при други неупоменати в регламента, се вземат предвид нормативните документи на БФС.

**9. ЕКИПИРОВКА**

Отборите играят със собствена екипировка.

Не се допуска участие на състезатели с футболни обувки с метални бутони. Разрешава се участието с футболни обувки тип „стоножки".

Не се допуска участие на състезатели, носещи предмети, които могат да застрашат здравето на останалите участници /часовници, гривни, очила и др./

**10. НАРУШЕНИЯ И ЖАЛБИ**

Съдийските отсъждания и фиксираните крайни резултати в мачовете са окончателни и не подлежат на оспорване. Не се приемат и разглеждат жалби свързани със съдийски отсъждания;

При участие на нередовен състезател в противников тим всеки отбор има право на жалба до 30 минути след края на срещата между тези отбори. Организаторът следва да извърши съответните проверки в личните документи и състезателни списъци. Като доказателства могат да бъдат разглеждани:

- лични документи на състезателя към когото са отправени претенциите /следва да се изискат от организатора, когато се разглежда случай относно самоличноста или възрастта на състезател/.

- състезателни списъци от настоящата или предходна фаза на турнира /следва да се проверят от журито когато се разглежда случай относно участие на състезател в повече от един отбор или повече от един турнир/.

Решението е окончателно и не подлежи на обжалване.

Състезател, който не отговаря на условията за участие в турнира, не е включен в списъка на отбора или участва под чуждо име, се счита за нередовен и отборът, в който той се състезава в момента на констатиране на нарушението се дисквалифицира;

Отбор, който не отговаря на условията за участие в турнира, се счита за нередовен и се дисквалифицира;

При казуси, непосочени в този регламент, решението се взима от организаторите.

**11. НАГРАДИ**

Наградите се осигуряват от Община Дряново и ФК „Локомотив 1927“ Дряново

**Отборни награди:**

I място - парична награда и предметни награди;

II място - парична награда и предметни награди;

III място - парична награда и предметни награди.

**Награди в индивидуални категории:**

* Най-добър вратар - парична и предметна награди;
* Най-добър защитник - парична и предметна награди;
* Най-добър нападател - парична и предметна награди;
* Голмайстор - парична и предметна награди.
* Най-полезен състезател - парична и предметна награди.